
     Nr.1.-8/13
Mākslīgā intelekta izmantošanas kārtība mācību procesā
Izdoti saskaņā ar

Valsts pārvaldes iekārtas likuma

72.panata pirmās daļas 2.punktu
I. Vispārīgie jautājumi

1. Iekšējie noteikumi nosaka mākslīgā intelekta (turpmāk – MI) izmantošanas principus, atļautās, daļēji atļautās un aizliegtās MI izmantošanas situācijas, prasības izglītojamajiem un pedagogiem, kā arī kārtību, kādā MI izmantošana tiek atklāta, pārbaudīta un dokumentēta mācību procesā (turpmāk – Kārtība).

2. Kārtības mērķis ir nodrošināt jēgpilnu, drošu, tiesisku, ētisku, cilvēkcentrētu un vienlīdzīgu MI izmantošanu, vienlaikus aizsargājot izglītojamo un pedagogu tiesības, personas datus, intelektuālo īpašumu, akadēmisko godīgumu un vērtēšanas objektivitāti.

3. Kārtība ir saistoša visiem Jēkabpils Tehnoloģiju tehnikuma (turpmāk – Tehnikums) izglītojamajiem un pedagogiem, kā arī citiem darbiniekiem, ciktāl MI tiek izmantots mācību, audzināšanas, mācību materiālu izstrādes, vērtēšanas vai citā ar mācību procesu saistītā darbībā.

4. Kārtība piemērojama neatkarīgi no izmantotā MI rīka, platformas, izstrādātāja vai piekļuves veida. Papildus šai Kārtībai ievēro konkrētā rīka lietošanas, vecuma, licences, drošības un datu apstrādes nosacījumus.

5. Ja konkrētam mācību uzdevumam pedagogs nosaka stingrākas prasības vai pilnīgu MI izmantošanas aizliegumu, pedagogs šīs prasības skaidri norāda uzdevuma formulējumā vai citā izglītojamajiem pieejamā veidā.

6. Kārtība pati par sevi nav tiesiskais pamats personas datu nodošanai MI rīkiem. Personas datu apstrāde MI sistēmā pieļaujama tikai tad, ja pastāv tiesisks pamats, noteikts mērķis, nepieciešamība un atbilstoši drošības pasākumi.

7. Kārtības piemērošanai ir šāds normatīvais un metodiskais pamatojums:
7.1. Izglītības likums – izglītojamā pienākums ievērot izglītības iestādes iekšējos normatīvos aktus un tiesības izmantot mācību resursus; izglītības procesa un drošas vides nodrošināšanas principi;
7.2. Profesionālās izglītības likums – profesionālās izglītības satura un vērtēšanas pamatprincipi, izglītojamo tiesības un pienākumi, kā arī profesionālās kvalifikācijas ieguves regulējums;

7.3. Eiropas Parlamenta un Padomes Regula (ES) 2016/679 (Vispārīgā datu aizsardzības regula, VDAR) – personas datu likumības, godprātības, pārredzamības, datu minimizācijas, drošības un cilvēka tiesību aizsardzības prasības;

7.4. Fizisko personu datu apstrādes likums – Latvijas nacionālais regulējums datu aizsardzības jomā;

7.5. Autortiesību likums – autora tiesību aizsardzība, citēšana, avota un autora norādīšana, kā arī izglītības mērķiem piemērojamie izņēmumi tiesību aktos noteiktajā apjomā;

7.6. Eiropas Parlamenta un Padomes Regula (ES) 2024/1689 (Mākslīgā intelekta akts) ar aktuālajiem grozījumiem – MI pratība, aizliegtās MI prakses, caurskatāmības un riska pārvaldības principi;

7.7. Izglītības un zinātnes ministrijas/ Valsts izglītības attīstības aģentūras metodiskie ieteikumi mākslīgā intelekta izmantošanai izglītībā – MI mērķtiecīga, kritiska, droša, ētiska un pedagoģiski pamatota izmantošana vispārējā un profesionālajā izglītībā.
Juridiskās prioritātes princips: Mākslīgā intelekta akts ir ES regula, kas ir tieši piemērojama dalībvalstīs. Šīs Kārtības prasības ir veidotas tā, lai mācību procesā nerastos pretrunas ar piemērojamo ES vai Latvijas regulējumu. Ja ārējā normatīvajā aktā tiek noteikta stingrāka prasība, piemēro ārējā normatīvā akta prasību līdz Kārtības aktualizēšanai.

II. MI izmantošanas pamatprincipi
	Princips
	Saturs

	Mērķtiecība
	MI izmanto tikai tad, ja tam ir skaidrs mācību, profesionālās pilnveides vai radošās darbības mērķis un izmantošana rada pievienoto vērtību.

	Cilvēka kontrole un atbildība
	MI ir atbalsta instruments. Izglītojamais vai pedagogs saglabā kontroli pār gala rezultātu un uzņemas atbildību par tā saturu, kvalitāti un izmantošanu.

	Akadēmiskais godīgums
	MI nedrīkst izmantot, lai uzdotu MI radītu darbu vai būtisku tā daļu par savu, maldinātu par darba tapšanu vai iegūtu nepamatotu priekšrocību.

	Drošība un privātums
	MI izmantošana nedrīkst apdraudēt personas datus, konfidencialitāti, informācijas drošību vai izglītojamo drošību.

	Pārbaudāmība un kritiskā domāšana
	MI radītais saturs var būt kļūdains, nepilnīgs, izdomāts vai aizspriedumains; tas jāpārbauda pret uzticamiem avotiem.

	Tiesiskums un intelektuālais īpašums
	Ievēro autortiesības, blakustiesības, licences, citēšanas prasības un citu personu tiesības.

	Vienlīdzība un iekļaušana
	MI izmantošana nedrīkst nepamatoti radīt priekšrocības vai trūkumus izglītojamajiem ar atšķirīgu piekļuvi tehnoloģijām.

	Pārredzamība
	Ja MI būtiski ietekmējis darba tapšanu vai gala rezultātu, tā izmantošanas fakts un loma ir atklājama atbilstoši šai Kārtībai.

	MI pratība
	Tehnikums veicina izglītojamo un pedagogu spēju saprast MI iespējas, ierobežojumus, riskus un atbildīgas izmantošanas principus.


[image: image2.png]Mérktieciba

Atbildiba

Godigums

Cilvekcentrétiba

Drosiba

Caurspidigums

B @88 Q@8

Ml izmantoSanas
principi




Attēls 1. Tehnikuma izstrādātais MI izmantošanas principu vizuālais kopsavilkums.
III. Termini un jēdzieni
	Jēdziens
	Nozīme Kārtības izpratnē

	Mākslīgais intelekts (MI)
	Tehnoloģija vai sistēma, kas spēj analizēt ievaddatus un ģenerēt prognozes, saturu, ieteikumus vai lēmumus.

	Ģeneratīvais MI
	MI tehnoloģija, kas pēc lietotāja ievades ģenerē jaunu tekstu, attēlu, audio, video, programmkodu vai citu saturu.

	MI rīks
	Konkrēta lietotne, platforma, pakalpojums vai programmatūra, kas izmanto MI.

	MI izmantošanas līmenis
	Konkrētam mācību uzdevumam noteikta kategorija: ATĻAUTS, ATĻAUTS DAĻĒJI vai AIZLIEGTS.

	Akadēmiskais godīgums
	Godprātīga rīcība mācību procesā, tostarp patstāvīga darba izpilde, autorības norādīšana un plaģiātisma nepieļaušana.

	Personas dati
	Jebkura informācija, kas attiecas uz identificētu vai identificējamu fizisku personu.

	Konfidenciāla informācija
	Informācija, kurai Tehnikumā, līgumā, tiesību aktā vai pēc tās rakstura noteikta ierobežota pieejamība.

	Cilvēka uzraudzība
	Personas spēja pārbaudīt, labot, noraidīt vai apturēt MI radītu rezultātu vai uz MI balstītu procesu.


IV. MI izmantošanas līmeņi mācību procesā

Pamatnoteikums: Katram uzdevumam pedagogs, ja uzdevuma raksturs to prasa, skaidri nosaka MI izmantošanas līmeni. Ja līmenis nav norādīts un izglītojamajam nav skaidrs, vai MI drīkst izmantot, pirms MI izmantošanas jākonsultējas ar pedagogu.

	Līmenis
	Ko drīkst
	Ko nedrīkst
	Ko norāda darbā

	ATĻAUTS
	Ideju ģenerēšana; jēdzienu skaidrojumi; informācijas apkopošana; projekta idejas; vizuāla/audio materiāla veidošana; teksta rediģēšana, ja to pieļauj uzdevuma mērķis.
	Iesniegt nepārbaudītu MI saturu; slēpt būtisku MI ieguldījumu, ja norāde prasīta.
	MI rīks + izmantošanas mērķis + būtiskais ieguldījums, ja tas ietekmējis gala darbu.

	ATĻAUTS DAĻĒJI
	Ideju avots; struktūras izveide; metodes izpratne; tulkojums/kopsavilkums vispārēja priekšstata iegūšanai; konkrēts vizuāls/audio elements – ar pedagoga norādi vai saskaņojumu.
	Kopēt MI ģenerētu atbildi kā savu; ļaut MI izpildīt uzdevuma galveno patstāvīgo daļu.
	MI rīks + konkrētais lietojums + ko izglītojamais pats pārbaudīja/pārveidoja.

	AIZLIEGTS
	MI konkrētā uzdevuma izpildē neizmanto.
	Jebkāda MI izmantošana uzdevumā, ja pedagogs to aizliedz, tostarp patstāvības pārbaudes situācijās.
	Ja pedagogs pieprasa – “Uzdevuma izpildē MI nav izmantots.”

Attēls 2. Tehnikuma izstrādātais MI izmantošanas cikls mācību procesā.

Attēls 3. Tehnikuma izstrādātais vizuālais skaidrojums par daļēji atļautu MI izmantošanu.

V. Izglītojamā MI izmantošana
8. Izglītojamais MI izmanto tikai saskaņā ar konkrētā uzdevuma prasībām, pedagoga norādījumiem un šo Kārtību. 
9. Izglītojamais ir atbildīgs par iesniegtā darba saturu arī tad, ja darba sagatavošanā izmantots MI. 

10. MI radītais rezultāts nav uzskatāms par autoritatīvu avotu un neatbrīvo no pienākuma pārbaudīt faktus, avotus, aprēķinus, valodu un atbilstību uzdevumam.

11. Ja MI izmantošana konkrētajā uzdevumā nav skaidri atļauta vai ir atļauta tikai daļēji, izglītojamais nedrīkst iesniegt MI pilnībā vai būtiski ģenerētu darbu kā savu.
12. Izglītojamais ievēro konkrētā MI rīka vecuma ierobežojumus un lietošanas noteikumus. Ja rīka izmantošanai nepieciešama likumiskā pārstāvja piekrišana, to nodrošina pirms izmantošanas.

13. Izglītojamais pēc pedagoga pieprasījuma spēj izskaidrot darba tapšanas procesu, izmantotos avotus, MI rīku un MI ieguldījumu.

14. Izglītojamais neizmanto MI, lai radītu vai izplatītu saturu, kura mērķis ir pazemot, diskriminēt, draudēt, vajāt, maldināt vai citādi kaitēt personai.

VI. Izglītojamā tiesības un pienākumi

15. Izglītojamam ir šādas tiesības:

15.1. izmantot MI kā mācību un izziņas atbalsta rīku, ievērojot šo Kārtību;
15.2. saņemt pedagoga skaidrojumu par to, kā konkrētajā uzdevumā drīkst izmantot MI;

15.3. apgūt drošu, ētisku un kritisku MI lietojumu;

15.4. izmantot Tehnikuma nodrošinātos un apstiprinātos digitālos resursus atbilstoši to lietošanas nosacījumiem.

16. Izglītojamam ir šādi pienākumi:

16.1. godīgi atklāt MI izmantošanu, ja MI ir izmantots iesniedzamā darba izstrādē; norādē vismaz norāda rīku un izmantošanas mērķi, bet, ja MI ietekme ir būtiska, arī būtisko ieguldījumu;

16.2. kritiskā kārtā pārbaudīt MI ģenerēto informāciju, īpaši faktus, skaitļus, citātus, avotus un atsauces;

16.3. neievadīt publiskā vai Tehnikuma neapstiprinātā MI rīkā citu personu personas datus, paroles, piekļuves kodus, veselības informāciju, privātu saraksti, nepublicētus pārbaudes darbus vai citu aizsargājamu informāciju;

16.4. ievērot autortiesības, licences un citēšanas prasības;

16.5. saglabāt pietiekamu izpratni par sava darba tapšanu un, ja nepieciešams, iesniegt MI izmantošanas atklāšanas veidlapu.

VII. Pedagoga MI izmantošana mācību procesā
17. Pedagogs drīkst izmantot MI mācību procesa plānošanai, ideju ģenerēšanai, mācību materiālu sākotnējai sagatavošanai, diferenciācijai, uzdevumu piemēru izveidei, valodas rediģēšanai un profesionālās pilnveides vajadzībām.
18. Pedagogs pirms MI radīta mācību materiāla izmantošanas pārbauda tā faktisko pareizību, atbilstību mācību programmai un sasniedzamajiem rezultātiem, vecumposmam, profesionālajai jomai, valodas kvalitātei, autortiesībām un iespējamām aizspriedumu vai diskriminācijas izpausmēm.

19. Pedagogs vērtēšanas procesā nedrīkst pilnībā deleģēt MI galīgā vērtējuma vai lēmuma pieņemšanu par izglītojamā sasniegumiem. Gala vērtējumu pieņem pedagogs saskaņā ar Tehnikuma vērtēšanas kārtību.

20. Pedagogs uzdevuma formulējumā skaidri norāda MI izmantošanas līmeni un, ja nepieciešams, pieprasa izglītojamajam atklāt izmantoto rīku, mērķi, būtiskāko mijiedarbību un paša veiktās pārbaudes.

21. Ja rodas aizdomas par neatļautu MI izmantošanu, MI detektora vai cita automatizēta rīka rezultātu nedrīkst izmantot kā vienīgo pierādījumu. Vērtē arī darba tapšanas procesu, melnrakstus, avotus, mutisku skaidrojumu un citus objektīvus apstākļus.

22. Pedagogs veicina MI pratību un māca izglītojamajiem atšķirt MI radītu saturu no uzticamiem avotiem, formulēt kvalitatīvus vaicājumus un kritiski izvērtēt rezultātus.

VIII. MI ģenerēto attēlu, video un audio izmantošana un saglabāšana
23. MI ģenerētu attēlu, video vai audio drīkst izmantot mācību darbā, ja tas atbilst uzdevuma mērķim un noteiktajam MI izmantošanas līmenim.

24. Ja MI ģenerētais attēls ir tieši iekļauts iesniedzamajā darbā, pie attēla vai darba beigās norāda: “Attēls veidots ar [MI rīka nosaukums] palīdzību.” Ja pedagogs nosaka detalizētāku atklāšanu, norāda arī izmantošanas mērķi.

25. Izglītojamais, ja attēls ir būtiska darba daļa, saglabā oriģinālo ģenerēto failu (piemēram, PNG/JPG/SVG/MP4) līdz darba vērtēšanas un iespējamās pārsūdzības procesa beigām vai citam Tehnikuma noteiktam termiņam.

26. Ja pedagogs pieprasa, izglītojamais saglabā arī būtiskāko MI vaicājumu (promptu) vai īsu aprakstu par attēla izveides procesu, lai būtu iespējams izskaidrot darba tapšanu.

27. MI ģenerētu attēlu nedrīkst izmantot tā, lai tas maldinoši radītu iespaidu, ka attēlā redzamais notikums, persona vai fakts ir reāls, ja tas nav reāls.

28. Ja tiek ģenerēts vai pārveidots reālas personas attēls, video vai audio, īpaši nepilngadīgas personas attēls, pirms izmantošanas izvērtē personas datu aizsardzības, piekrišanas, tiesību uz privātumu un maldināšanas riskus.

29. Ja MI ģenerētais saturs ir deepfake vai citādi var radīt iespaidu par autentisku reālas personas vai notikuma attēlojumu, tas ir skaidri jānorāda kā mākslīgi ģenerēts vai pārveidots saturs.

Attēls 4. Tehnikuma izstrādātais MI integrācijas izglītībā vizuālais kopsavilkums.
IX. Personas dati, nepilngadīgo dati un informācijas drošība

30. Publiskā vai Tehnikuma neapstiprinātā MI rīkā pēc noklusējuma neievada personas datus.

31. Personas datu izmantošana MI sistēmā ir pieļaujama tikai tad, ja tam ir tiesisks pamats, noteikts un leģitīms mērķis, datu apstrādes apjoms ir nepieciešams un ir izvērtēti drošības riski.

32. Ja uzdevumu iespējams izpildīt ar anonimizētiem, pseidonimizētiem vai izdomātiem datiem, priekšroka dodama šādai pieejai.

33. Īpašu kategoriju personas datus, veselības datus, informāciju par nepilngadīgajiem un citus paaugstināta riska datus MI sistēmā ievada tikai īpaši izvērtētā un Tehnikuma apstiprinātā procesā.

34. Aizliegts MI rīkam nodot paroles, autentifikācijas kodus, slepenās atslēgas, piekļuves žetonus, drošības konfigurācijas vai citu informāciju, kas var apdraudēt Tehnikuma informācijas sistēmas.

35. Aizliegts izmantot MI kā vienīgo lēmuma avotu par izglītojamā tiesībām, pienākumiem, vērtējumu, disciplināro atbildību vai citu būtisku jautājumu.

36. Ja MI rīka izmantošanas rezultātā nejauši atklāta vai nosūtīta aizsargājama informācija, persona nekavējoties pārtrauc attiecīgo apstrādi un informē pedagogu vai Tehnikuma noteikto atbildīgo personu atbilstoši incidentu pārvaldības kārtībai.

X. Autortiesības, avoti un intelektuālais īpašums

37. MI izmantošana neatceļ pienākumu ievērot autortiesības, blakustiesības, licences un autora personiskās tiesības.

38. Izmantojot trešo personu tekstus, attēlus, mūziku, video, kodu vai citus aizsargātus materiālus MI rīkā vai gala darbā, izvērtē, vai konkrētā izmantošana ir tiesiski pieļaujama un vai nepieciešama atsauce, licence vai atļauja.
39. Mācību procesā Autortiesību likuma izglītības izņēmumi izmantojami tikai tiesību aktos noteiktajā apjomā un ar nepieciešamajām atsaucēm.

40. MI ģenerēts saturs nav automātiski uzskatāms par brīvi izmantojamu tikai tādēļ, ka to radījis MI rīks. Jāievēro konkrētā rīka licences noteikumi un izmantotā ievades satura tiesiskais statuss.

41. Izglītojamais un pedagogs nedrīkst izmantot MI, lai apietu piekļuves ierobežojumus, licences vai autora noteiktos izmantošanas nosacījumus.

XI. MI izmantošanas atklāšana un atsauces

Vienotais standarts. Minimālā atklāšana: MI rīka nosaukums + izmantošanas mērķis + būtiskais MI ieguldījums. Ja MI radītais materiāls ir tieši iekļauts darbā, norāde jāievieto tā, lai būtu saprotams, kura darba daļa ir MI atbalstīta.

42. Tiek lietotas šādas atsauces:
42.1. “Sākotnējo ideju ģenerēšanai izmantots [rīka nosaukums]”;

42.2. “Teksta rediģēšanai izmantots [rīka nosaukums]”;

42.3. “Attēls veidots ar [rīka nosaukums] palīdzību”;

42.4. “Teksts tulkots ar [rīka nosaukums] palīdzību”;

42.5. “MI izmantots projekta struktūras izveidei; gala saturu pārbaudīja un pārveidoja izglītojamais”;

42.6. ja MI konkrētajā uzdevumā bija aizliegts un pedagogs pieprasa apliecinājumu: “Uzdevuma izpildē MI nav izmantots”.

XII. Aizliegtā un nepieļaujamā MI izmantošana

43. MI izmantošana zināšanu pārbaudes darbā, eksāmenā, profesionālās kvalifikācijas pārbaudē vai citā individuālā snieguma vērtēšanas situācijā, ja konkrētā uzdevuma noteikumi MI izmantošanu neparedz vai to aizliedz.
44. MI ģenerēta darba vai būtiskas tā daļas iesniegšana kā sava darba, ja konkrētajā uzdevumā šāda izmantošana nav skaidri atļauta.

45. MI izmantošana, lai maldinātu par darba autorību, izcelsmi, tapšanas procesu vai paša ieguldījumu.

46. Personas datu, veselības informācijas, privātas sarakstes, paroļu, piekļuves kodu vai citas aizsargājamas informācijas ievadīšana neapstiprinātā vai neatbilstošā MI rīkā.

47. MI izmantošana, lai radītu vai izplatītu saturu, kura mērķis ir pazemot, diskriminēt, draudēt, vajāt, maldināt, veicināt vardarbību vai citādi kaitēt personai.

48. Uzvedības vai emociju analīze ar MI izglītības vidē, ja tā nav tiesiski pamatota un atbilstoši atļauta; jo īpaši nepieļaujama tāda MI izmantošana, kas nonāk pretrunā Mākslīgā intelekta akta aizliegumiem.

49. MI izmantošana būtisku lēmumu pieņemšanai par personām bez pienācīgas cilvēka uzraudzības un tiesiska pamata.

50. MI detektora rezultāta izmantošana kā vienīgā pierādījuma bāze, lai secinātu, ka izglītojamais ir pārkāpis MI izmantošanas prasības.

Attēls 5. Tehnikuma izstrādātais vizuālais kopsavilkums par aizliegto MI izmantošanu.
XIII. Vērtēšana un iespējamā neatļautā MI izmantošana

	Situācija
	Pedagoga rīcība

	MI bija atļauts un izglītojamais to atklājis
	Vērtē gala rezultātu un uzdevuma kritērijus; ja paredzēts, vērtē arī MI izmantošanas kvalitāti un kritisko izvērtēšanu.

	MI bija atļauts daļēji, bet izmantots plašāk
	Noskaidro faktisko izmantojuma apjomu; ja tas ietekmē darba patstāvību, piemēro uzdevuma un vērtēšanas noteikumus.

	MI bija aizliegts un ir objektīvas pazīmes par izmantošanu
	Pieprasa izglītojamajam paskaidrojumu un, ja nepieciešams, darba procesa pierādījumus; detektora rezultātu neizmanto kā vienīgo pierādījumu.

	Nav skaidrs, vai MI izmantots
	Nesecina tikai pēc stila, valodas vai detektora; izvērtē darbu kopumā un dod izglītojamajam iespēju paskaidrot darba tapšanu.


Samērīgums: Vērtēšanas mērķis ir novērtēt sasniedzamos mācīšanās rezultātus un izglītojamā sniegumu. MI izmantošana pati par sevi nav pārkāpums, ja tā konkrētajā uzdevumā ir atļauta un atklāta atbilstoši prasībām.

XIV. Lēmuma pieņemšanas algoritms pirms MI izmantošanas

	Solis
	Jautājums
	Rīcība

	1.
	Vai ir skaidrs mācību mērķis un MI pievienotā vērtība?
	Ja NĒ – MI neizmanto.

	2.
	Vai konkrētajā uzdevumā MI ir atļauts?
	Ja NĒ – MI neizmanto.

	3.
	Vai ievadē būs personas dati vai konfidenciāla informācija?
	Ja JĀ – izmanto tikai īpaši apstiprinātu drošu risinājumu ar tiesisku pamatu; ja tāda nav, datus neievadi.

	4.
	Vai rezultāts ietekmēs vērtējumu vai būtisku lēmumu?
	Ja JĀ – nodrošina cilvēka pārbaudi un, ja nepieciešams, dokumentē MI izmantošanu.

	5.
	Vai MI radītais rezultāts ir pārbaudīts?
	Ja NĒ – vispirms pārbaudi pret uzticamiem avotiem.

	6.
	Vai MI izmantošana ir atklāta, ja to prasa uzdevums vai Kārtība?
	Ja NĒ – pirms iesniegšanas veic atbilstošu norādi.


XV. Rīcība neatbilstošas MI izmantošanas vai drošības incidenta gadījumā
51. Konstatējot iespējamu neatbilstošu MI izmantošanu, persona pēc iespējas saglabā ar gadījumu saistīto informāciju, vienlaikus nepieļaujot nepamatotu personas datu izplatīšanu.

52. Ja izglītojamais pats konstatē, ka nejauši ievadījis aizsargājamu informāciju MI rīkā, viņš nekavējoties informē pedagogu vai Tehnikuma noteikto atbildīgo personu un neveic atkārtotu ievadi.

53. Ja incidents saistīts ar personas datu iespējamu noplūdi, rīkojas saskaņā ar Tehnikuma personas datu aizsardzības un incidentu pārvaldības kārtību.

54. Ja incidents saistīts ar informācijas drošību, rīkojas saskaņā ar Tehnikuma informācijas drošības procedūrām.

55. Ja iespējams akadēmiskā godīguma pārkāpums, pedagogs dokumentē apstākļus, uzklausa izglītojamā paskaidrojumu un rīkojas saskaņā ar Tehnikuma vērtēšanas, izglītojamo iekšējās kārtības un akadēmiskā godīguma prasībām.

56. Reakcijai uz pārkāpumu jābūt samērīgai ar pārkāpuma raksturu, sekām, personas vecumu, nodomu, atkārtošanos un citiem būtiskiem apstākļiem.

XVI. Pārvaldība, atbildība un MI pratības pilnveide

57. Tehnikuma vadība nodrošina Kārtības pieejamību un iepazīstināšanu ar to.

58. Pedagogi ar MI izmantošanas prasībām iepazīstina izglītojamos, īpaši uzdevumos, kuros MI izmantošanas līmenis var ietekmēt vērtējumu.

59. Tehnikums veicina pedagogu un izglītojamo MI pratību, tostarp prasmi izvēlēties mērķim atbilstošu rīku, formulēt vaicājumus, kritiski pārbaudīt rezultātus un ievērot datu aizsardzību un autortiesības.

60. Ja Tehnikums ievieš jaunu MI risinājumu darba vajadzībām, pirms ieviešanas izvērtē izmantošanas mērķi, apstrādājamos datus, informācijas drošības riskus, datu aizsardzību, piegādātāja nosacījumus, datu glabāšanu, cilvēka uzraudzības iespējas, intelektuālo īpašumu, izmaksas un alternatīvas.

61. Tehnikuma darba vajadzībām prioritāri izmanto Tehnikuma apstiprinātus MI rīkus. Publiska pieejamība pati par sevi nenozīmē, ka rīks ir apstiprināts Tehnikuma darba vajadzībām.

62. Kārtības aktualitāti izvērtē vismaz reizi gadā un pēc būtiskām tehnoloģiskām vai normatīvā regulējuma izmaiņām.

63. Atbildība par Kārtības pārkāpumu iestājas saskaņā ar piemērojamajiem normatīvajiem aktiem un Tehnikuma iekšējiem normatīvajiem aktiem.

XVII. Noslēguma jautājumi

64. Kārtība stājas spēkā ar 2026.gada 4.septembri.
65. Ar Kārtības spēkā stāšanos izglītojamie un pedagogi tiek ar to iepazīstināti Tehnikuma noteiktajā kārtībā.

66. Ja pēc Kārtības apstiprināšanas stājas spēkā ārējs normatīvais akts, kas nosaka citādu vai stingrāku regulējumu, piemēro ārējā normatīvā akta prasības līdz Kārtības grozījumu apstiprināšanai.

Direktore

MI izmantošanas līmeņi – ātrā atgādne

	Pedagoga ieteicamais formulējums: Šajā uzdevumā MI izmantošanas līmenis ir [ATĻAUTS / ATĻAUTS DAĻĒJI / AIZLIEGTS]. Ja MI izmantošana ir atļauta, darba beigās norādiet MI rīku, izmantošanas mērķi un būtisko ieguldījumu.


	Līmenis
	Ko drīkst
	Ko nedrīkst
	Atklāšana

	ATĻAUTS
	Ideju ģenerēšana; jēdzienu skaidrojumi; informācijas apkopošana; projekta idejas; vizuāla/audio materiāla veidošana; teksta rediģēšana, ja to pieļauj uzdevuma mērķis.
	Iesniegt nepārbaudītu MI saturu; slēpt būtisku MI ieguldījumu, ja norāde prasīta.
	MI rīks + izmantošanas mērķis + būtiskais ieguldījums, ja tas ietekmējis gala darbu.

	ATĻAUTS DAĻĒJI
	Ideju avots; struktūras izveide; metodes izpratne; tulkojums/kopsavilkums vispārēja priekšstata iegūšanai; konkrēts vizuāls/audio elements – ar pedagoga norādi vai saskaņojumu.
	Kopēt MI ģenerētu atbildi kā savu; ļaut MI izpildīt uzdevuma galveno patstāvīgo daļu.
	MI rīks + konkrētais lietojums + ko izglītojamais pats pārbaudīja/pārveidoja.

	AIZLIEGTS
	MI konkrētā uzdevuma izpildē neizmanto.
	Jebkāda MI izmantošana uzdevumā, ja pedagogs to aizliedz, tostarp patstāvības pārbaudes situācijās.
	Ja pedagogs pieprasa – “Uzdevuma izpildē MI nav izmantots.”

IZGLĪTOJAMĀ APLIECINĀJUMS PAR GODPRĀTĪGU MI IZMANTOŠANU
Es apliecinu, ka esmu iepazinies/-usies ar Jēkabpils Tehnoloģiju tehnikuma Mākslīgā intelekta (MI) izmantošanas kārtību un apņemos MI izmantot kā atbalsta instrumentu, nevis kā aizstājēju sava mācību un darba procesa veikšanai.
• Es apņemos izmantot MI atbildīgi, droši un ētiski.

• Es neievadīšu MI rīkos personīgu, konfidenciālu vai citu aizsargājamu informāciju, ja tam nav skaidras atļaujas un drošas vides.

• Es kritiski pārbaudīšu MI radīto saturu un pārbaudīšu faktus, avotus, skaitļus un citātus.

• Es godīgi norādīšu MI izmantošanu, kad to paredz uzdevuma prasības vai šī Kārtība.

• Es neiesniegšu MI radītu darbu kā savu, ja konkrētajā uzdevumā šāda izmantošana nav atļauta.

• Ja man nav skaidrs, vai konkrētajā uzdevumā MI izmantošana ir atļauta, es pirms MI izmantošanas jautāšu pedagogam.

	Izglītojamais
	

	Izglītības programma
	

	Grupa
	

	Datums
	

	Paraksts

MI IZMANTOŠANAS ATKLĀŠANAS VEIDLAPA
Aizpilda audzēknis, ja pedagogs to pieprasa vai, ja uzdevuma noteikumi paredz MI izmantošanas dokumentēšanu.

	Lauks
	Informācija

	Izglītojamais
	

	Mācību priekšmets / modulis
	

	Uzdevums / darba nosaukums
	

	MI rīks un versija (ja zināma)
	

	Izmantošanas datums
	

	MI izmantošanas mērķis
	

	Ko MI palīdzēja izdarīt?
	

	Ko es pats/-i pārbaudīju / pārveidoju?
	

	Kādi avoti tika pārbaudīti papildus MI atbildei?
	

	Vai darba gala saturu pārbaudīja cilvēks?
	

	Attēla/video/audio oriģinālfails saglabāts?
	

	Piezīmes
	

	Pedagogs

KONTROLSARAKSTS PIRMS MI IZMANTOŠANAS MĀCĪBU PROCESĀ
☐ Mērķis: Vai man ir skaidrs, ko ar MI vēlos panākt?
☐ Nepieciešamība: Vai MI šim uzdevumam tiešām ir vajadzīgs un sniedz pievienoto vērtību?
☐ Atļautība: Vai MI izmantošana konkrētajā situācijā ir atļauta?
☐ Vecums: Vai rīks un tā izmantošanas veids ir piemērots manam vecumam?
☐ Dati: Vai ievadē nav nevajadzīgu personas vai citu aizsargājamu datu?
☐ Drošība: Vai izvēlētais rīks un tā iestatījumi ir pietiekami droši?
☐ Pedagoģija: Vai MI palīdz sasniegt mācību mērķi un neapdraud manu patstāvīgo mācīšanos?
☐ Kvalitāte: Vai MI radīto informāciju esmu pārbaudījis/-usi pret uzticamiem avotiem?
☐ Neitralitāte: Vai rezultātā nav kļūdu, stereotipu, aizspriedumu vai diskriminējoša satura?
☐ Vērtēšana: Vai MI izmantošana nepadara vērtēšanas rezultātu nepamatotu vai netaisnīgu?
☐ Caurskatāmība: Vai nepieciešamības gadījumā esmu norādījis/-usi MI izmantošanu un to dokumentējis/-usi?
☐ Atbildība: Vai es pats/pati varu izskaidrot un uzņemties atbildību par gala rezultātu?

ĪSĀ INCIDENTA SHĒMA
	1. KONSTATĒ
	2. APTURI
	3. INFORMĒ
	4. IZVĒRTĒ
	5. NOVĒRS

	Iespējamu neatbilstošu MI izmantošanu
	Turpmāku riskanto izmantošanu
	Pedagogu / atbildīgo personu
	Faktus, riskus, tiesisko pamatu un personas paskaidrojumu
	Cēloni un atkārtošanās risku

IETEICAMIE MI IZMANTOŠANAS NORĀŽU PARAUGI
	Situācija
	Ieteicamais formulējums

	Teksts
	“Teksta rediģēšanai izmantots [rīka nosaukums].”

	Idejas
	“Sākotnējo ideju ģenerēšanai izmantots [rīka nosaukums].”

	Tulkojums
	“Teksts tulkots ar [rīka nosaukums] palīdzību.”

	Attēls
	“Attēls veidots ar [rīka nosaukums] palīdzību.”

	Vizuāls elements
	“Šis vizuālais elements ģenerēts ar [rīka nosaukums] palīdzību un pārveidots autora veidotajā darbā.”

	Darba process
	“MI izmantots projekta struktūras izveidei; gala saturu, faktu pārbaudi un redakcionālo izvēli veica izglītojamais.”

	MI nav izmantots
	“Uzdevuma izpildē MI nav izmantots.”


